Wasal nofs triq ix-xogħol ta’ pavimentar fuq medda ta’ 8,000 metru kwadru t’ uċuħ ta’ toroq tal-Collacchio, fil-Birgu. Iż-żona li kienet riservata biss għall-kavallieri ta’ San Ġwann u hi mogħnija bl-iktar binijiet storiċi u importanti ta’ żmien l-ordni bħal bereġ u l-Armerija. Il-proġett li qed isir mid-Direttorat tar-Restawr b’investiment ta’ madwar €3 miljun. Sitt xhur mill-bidu tax-xogħol il-Collacchio fil-Birgu qed jilbes libsa ġdida bil-pavimentar qed jieħu post it-tarmak li kien jiksi din iż-żona fil-belt li fiha l-Kavallieri qagħdu fl-ewwel snin tagħhom f’Malta. S’issa tlestew 10 toroq minn 16-il triq li jagħmlu parti minn 8,000 metru kwadru li jinkludu għadd ta’ pjazzez. Il-periti responabbli minn dan ix-xogħol spjegaw li fl-aħħar parti tal-proġett se jitneħħew minn mal-faċċati tad-djar il-wires li se jgħaddu minn taħt l-art. Fl-aħħar xhur sar xogħol strutturali b’sistema taħt l-art minn fejn se jagħddu s-servizzi kollha tat-triq għal kull dar. Il-Perit Mario Ellul qal li dan se jsir biex kemm jista’ jkun jitneħħew is-servizzi bħal dawk tad-dawl u tat-telekomunikazzjoni minn mal-faċċati u biex ikun assigurat li t-triq ma tinqgħalax għalxejn. Il-Perit Dorianne Cachia spjegat li qabel beda l-proġett sar studju fuq iċ-ċangatura oriġinali li kien fadal fl-inħawi. Minnu ħarġu l-qies, il-kulur u d-disinn tal-pavimentar il-ġdid. Il-perit spjegat li l-qies differenti taċ-ċangatura tenfasiza l-binjiet storiċi. Il-pavimentar il-ġdid jikkumplimenta ċ-ċangatura orġinali li fost oħrajn tifforma bankini u kanali tal-ilma tax-xita. Il-perit Dorianne Cachia spjeġat li sar xogħol ta’ restawr fuq dawn iċ-ċangaturi. Il-proġett tal-Collacchio qed isir b’investiment ta’ ftit aktar minn €3 miljun li parti minnhom huma ffinanzjati minn fondi tal-Unjoni Ewropea. Il-proġett li għandu jkun lest sa Frar tas-sena d-dieħla jinkludi sistema ta’ dwal ġodda biex jikkumplimenta max-xogħol li qed isir fil-Collacchio.